CELEX: 32018D0500
Language: sl
Date: 2018-03-22 00:00:00
Title: Izvedbeni sklep Komisije (EU) 2018/500 z dne 22. marca 2018 o skladnosti predloga za vzpostavitev železniškega tovornega koridorja Alpe–Zahodni Balkan s členom 5 Uredbe (EU) št. 913/2010 Evropskega parlamenta in Sveta (notificirano pod dokumentarno številko C(2018) 1625)

26.3.2018   
            
            
               SL
            
            
               Uradni list Evropske unije
            
            
               L 82/13
            
         IZVEDBENI SKLEP KOMISIJE (EU) 2018/500
   z dne 22. marca 2018
   o skladnosti predloga za vzpostavitev železniškega tovornega koridorja Alpe–Zahodni Balkan s členom 5 Uredbe (EU) št. 913/2010 Evropskega parlamenta in Sveta
   
      
         (notificirano pod dokumentarno številko C(2018) 1625)
      
   
   (besedilo v angleškem, bolgarskem, hrvaškem, nemškem in slovenskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta (EU) 2017/1937 z dne 11. julija 2017 o podpisu, v imenu Evropske unije, in začasni uporabi Pogodbe o ustanovitvi prometne skupnosti (1) ter zlasti člena 3 Pogodbe,
   ob upoštevanju Uredbe (EU) št. 913/2010 Evropskega parlamenta in Sveta z dne 22. septembra 2010 o evropskem železniškem omrežju za konkurenčen tovorni promet (2) in zlasti člena 5(6) Uredbe,
   ob upoštevanju naslednjega:
   
               (1)
            
            
               V skladu s členom 5(5) Uredbe (EU) št. 913/2010 so ministrstva Avstrije, Bolgarije, Hrvaške, Slovenije in Srbije, pristojna za železniški promet, Komisiji skupaj poslala pismo o nameri, ki ga je ta prejela 16. novembra 2017. Pismo je vsebovalo predlog za vzpostavitev novega železniškega tovornega koridorja na ozemlju navedenih štirih držav članic in Srbije, imenovanega koridor Alpe-Zahodni Balkan.
            
         
               (2)
            
            
               Komisija je preučila predlog iz pisma o nameri v skladu s členom 5(6) Uredbe (EU) št. 913/2010 in meni, da je iz razlogov, navedenih v nadaljevanju, skladen s členom 5 navedene uredbe.
            
         
               (3)
            
            
               Priloga I.2 k Pogodbi o prometni skupnosti, ki so jo podpisale Unija in pogodbenice iz jugovzhodne Evrope, določa pravno podlago za sodelovanje Srbije pri vzpostavitvi železniških tovornih koridorjev, in sicer z navedbo Uredbe (EU) št. 913/2010 kot enega od veljavnih pravnih aktov Unije. Srbija je 24. novembra 2017 ratificirala Pogodbo o prometni skupnosti, ki se začasno uporablja od 27. novembra 2017. Srbija se je zavezala, da bo zadevno zakonodajo Unije prenesla v nacionalno zakonodajo v skladu s Pogodbo o prometni skupnosti in v vsakem primeru pred vzpostavitvijo predlaganega železniškega tovornega koridorja.
            
         
               (4)
            
            
               Komisija meni, da so bila merila, določena v členu 4 Uredbe (EU) št. 913/2010, v predlogu upoštevana, kot sledi:
               
                            
                        
                        
                           točka (a): predlagana pot povezuje štiri države članice in Srbijo;
                        
                     
                            
                        
                        
                           točka (b): za izvajanje predlagane glavne poti koridorja
                           
                                        
                                    
                                    
                                       Salzburg–Beljak–Ljubljana–/
                                    
                                 
                                        
                                    
                                    
                                       Wels/Linz–Gradec–Maribor–
                                    
                                 
                                        
                                    
                                    
                                       Zagreb–Vinkovci/Vukovar–Tovarnik–Beograd–Sofija–Svilengrad (bolgarsko-turška meja)
                                    
                                 bi se na večini njene dolžine uporabljale proge, ki so, kar zadeva vključene države članice, del osrednjega omrežja TEN-T, kar zadeva Srbijo pa del informativnega jedrnega omrežja (3). Drugi odseki, predvideni za izvajanje glavne poti, so del celovitega omrežja. Poleg tega osrednji del koridorja RNE C11 vključuje glavno pot predlaganega železniškega tovornega koridorja od Salzburga do bolgarsko-turške meje;
                        
                     
                            
                        
                        
                           točka (e): predlagani koridor bo dopolnjeval obstoječe železniške tovorne koridorje v jugovzhodni Evropski regiji, zlasti z zagotavljanjem dostopa do regij, ki do zdaj niso bile zajete v omrežje železniških tovornih koridorjev. Zagotavljal bo tudi alternativno pot dvema obstoječima železniškima tovornima koridorjema (vzhodni/vzhodnosredozemski koridor in koridor Ren–Donava), s čimer se bodo z dodatnimi obvoznimi potmi povečale možnosti za spopadanje z nepredvidljivimi okoliščinami, kar bo povečalo odpornost železniškega tovornega prometa, zlasti v primeru večjih motenj;
                        
                     
                            
                        
                        
                           točka (f): predlagana pot je ključna železniška os za tovorni promet v regiji Zahodnega Balkana. V preteklosti je bil po koridorju odpremljen znatno večji obseg tovora od ocenjenega trenutnega obsega tovora na najbolj obremenjenih odsekih. Potencial za razvoj železniškega tovornega prometa je dejansko zelo velik in vključuje spremembo vrste prevoza ali povečanje celotnega obsega prevoza na podtrgih, ki ju povezuje železniški tovorni koridor Alpe–Zahodni Balkan: to zadeva po eni strani tovorni promet znotraj regij, ki ju neposredno povezuje koridor, ter med tema regijama in drugimi deli Evrope, po drugi strani pa tovorni promet, ki je v tranzitu po celotni dolžini koridorja. Koridor zlasti lahko zadosti velikemu povpraševanju po intermodalnih storitvah železniškega tovornega prometa med Unijo in Turčijo;
                        
                     
                            
                        
                        
                           točka (g): koridor bo osnova za boljšo medsebojno povezanost držav članic in evropskih tretjih držav, saj bo vključeval Srbijo in omogočal povezavo s Turčijo na bolgarsko-turški meji, s čimer bo nudil neposredno povezavo med Zahodno/Srednjo Evropo in Turčijo;
                        
                     
                            
                        
                        
                           točka (h): posvetovanja z morebitnimi prosilci o ustanovitvi železniškega tovornega koridorja Alpe–Zahodni Balkan so bila opravljena poleti 2017. 20 podjetij je izrazilo podporo, kot je dokumentirano v Prilogi III k pismu o nameri. Med navedenimi podjetji je 13 prevoznikov v železniškem prometu, trije intermodalni prevozniki, trije špediterji in en lastnik vozila;
                        
                     
                            
                        
                        
                           točka (i): predlagani koridor zagotavlja neposreden dostop do glavnih terminalov v zadevnih državah članicah. Intermodalni vmesniki z Donavo in Savo so zagotovljeni na različnih lokacijah. Poleg tega je dostop do morskih pristanišč, zlasti pristanišč Koper in Reka, zagotovljen s povezavo z drugimi železniškimi tovornimi koridorji.
                        
                     
         
               (5)
            
            
               Zadevni upravljavci infrastrukture so v skupnem pismu, dokumentiranem v Prilogi II k pismu o nameri, izrazili podporo novemu železniškemu tovornemu koridorju.
            
         
               (6)
            
            
               Ukrepi iz tega sklepa so skladni z mnenjem odbora, ustanovljenega v skladu s členom 21 Uredbe (EU) št. 913/2010 –
            
         SPREJELA NASLEDNJI SKLEP:
   Člen 1
   Pismo o nameri, prejeto 16. novembra 2017 o vzpostavitvi železniškega tovornega koridorja Alpe–Zahodni Balkan, ki so ga Komisiji skupaj poslala ministrstva Avstrije, Bolgarije, Hrvaške, Slovenije in Srbije, pristojna za železniški promet, in ki predlaga pot
   
                
            
            
               Salzburg–Beljak–Ljubljana–/
            
         
                
            
            
               Wels/Linz–Gradec–Maribor–
            
         
                
            
            
               Zagreb–Vinkovci/Vukovar–Tovarnik–Beograd–Sofija–Svilengrad (bolgarsko-turška meja)
            
         kot glavno pot železniškega tovornega koridorja Alpe–Zahodni Balkan, je skladno s členom 5 Uredbe (EU) št. 913/2010.
   Člen 2
   Ta sklep je naslovljen na Republiko Avstrijo, Republiko Bolgarijo, Republiko Hrvaško, Republiko Slovenijo in Republiko Srbijo.
   
      V Bruslju, 22. marca 2018
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 278, 27.10.2017, str. 1.
   
      (2)  UL L 276, 20.10.2010, str. 22.
   
      (3)  Delegirana Uredba Komisije (EU) 2016/758 z dne 4. februarja 2016 o spremembi Uredbe (EU) št. 1315/2013 Evropskega parlamenta in Sveta glede prilagoditve Priloge III k Uredbi (UL L 126, 14.5.2016, str. 3).